Se den ville ferden i motgående kjørefelt på E6
Et flere minutter langt opptak fra en bil i riktig kjørebane, viser BMW-en dundre av gårde mot møtende trafikk på motorveien i Sverige. Senere mistet mannen kontrollen på bilen og havnet i grøfta. - Vi trodde først at han var kommet feil og skulle svinge av, men han fortsatte bare å kjøre, sier 19 år gamle Edvin til Aftonbladet. Han var sjåfør i bilen hvor en passasjer filmet opptrinnet rundt klokken 02.00 natt til mandag. Den 37 år gamle sjåføren kom uskadet fra utforkjøringen, og tester har vist at han ikke var påvirket av rusmidler, ifølge Aftonbladet. Han skal ha forklart at utforkjøringen skyldtes vannplaning.Mannen er nå mistenkt for ulovlig kjøring og ha satt andre i fare. Opptaket kan bli brukt som bevis mot bilføreren. Politiet har uttalt at de er glade for at opptrinnet ble filmet. Aftonbladet har vært i kontakt med 37-åringen, som svarer følgende på konstateringen av at han kjørte en lang strekning i feil retning: - Ja, den jækla GPS-en snakket hele tiden. Sving hit og sving dit. Men jeg kunne jo ikke svinge, det var høye midtrabatter overalt. Han sier også at han fikk vannplaning før han kjørte av veien, og innrømmer at han fikk panikk.
37-åringens livsfarlige kjøring ble fanget på film før han kjørte av veien utenfor Göteborg.